- ఎయిరిండియా విక్రయంపై సర్కారు తాజా వ్యూహం
- స్వదేశీ విమానయాన సంస్థల నుంచి అంతంతమాత్రంగానే ఆసక్తి!
- విదేశీ సంస్థలతే మరింత మెరుగైన ధరొస్తుందని అభిప్రాయం
- మంత్రివర్గ బృందం సమావేశంలో కొత్త ప్రతిపాదనకు 'సై'!
న్యూఢిల్లీ: ప్రభుత్వ రంగ విమానయాన సంస్థ ఎయిరిండియా విక్రయం దిశగా సర్కారు వేగంగా అడుగులేస్తోంది. ఇప్పటి వరకు దేశానికి గర్వకారణంగా నిలుస్తూ వస్తున్న మహారాజా ఎయిర్‌లైన్స్‌ ఎయిరిండియాను మంచి ధర వస్తే విదేశీ సంస్థలకైనా విక్రయించాలని మోడీ సర్కారు తాజాగా యోచిస్తున్నట్టుగా సమాచారం. ఆర్థిక కష్టాలతో కునారిల్లుతున్న ఎయిరిండియాను కేవలం దేశీయ విమానయాన సంస్థలకే అప్పగిసామంటూ సర్కారు ఇప్పటి వరకు చెబుతూ వచ్చింది. అయితే తాజాగా ఇప్పడు సర్కారు ఈ విషయంలో మనసు మార్చుకున్నట్టుగా సమాచారం. విదేశీ సంస్థలను కూడా బిడ్‌కు ఆహ్వానిస్తే ఎయిరిండియాకు మంచి ధర వచ్చే అవకాశం ఉందంటూ కొన్ని ప్రభుత్వ వర్గాలు సర్కారు సూచిస్తున్నట్టుగా తెలుస్తోంది. ఎయిరిండియా విక్రయంపై ఏర్పాటు చేసిన మంత్రివర్గ బృందం ఈ నెల 21న తొలిసారిగా సమావేశమైంది. పౌర విమానయాన మంత్రి అశోక్‌ గజపతి రాజు, విద్యుత్తు శాఖ మంత్రి పియూష్‌ గోయల్‌, రైల్వేశాఖ మంత్రి సురేష్‌ ప్రభులు ఈ మీటింగ్‌లో పాల్గొన్నారు. ఎయిరిండియా ప్రయివేటైజేషన్‌లో విదేశీ సంస్థలను కూడా బిడ్‌ వేసేందుకు అనుమతిస్తే బాగుంటుందని వీరు ఒక అభిప్రాయానికి వచ్చినట్టుగా సమాచారం. ఆర్థిక మంత్రి అరుణ్‌ జైట్లీ నేతృత్వంలో బృందం ఈ ప్రతిపాదనపై త్వరలోనే తుది నిర్ణయం తీసుకొనే అవకాశం ఉంది.
కేవలం 49% వాటా విక్రయానికే అవకాశం..
ఎయిరిండియా వాటా విక్రయంలో విదేశీ సంస్థలకు స్థానం కల్పించే విషయాన్ని కొట్టిపారేయలేమని ఈ వ్యవహారంతో సంబంధమున్న సర్కారు అధికారి ఒకరు ఆంగ్ల పత్రికతో మాట్లాడుతూ వెల్లడించారు. ప్రస్తుతానికి ఎయిరిండియా అంతర్జాతీయ వ్యాపార విభాగాన్ని చేజిక్కించుకొనేందుకు కేవలం ఇండిగో ఎయిర్‌లైన్స్‌ ఒక్కటే ఆసక్తి కనబరిచిన సంగతి తెలిసిందే. అయితే దేశీయ సంస్థల నుంచి తగిన ఆసక్తి కనడని కారణంగా సర్కారు మరో మార్గాలపై దృష్టి సారిస్తున్నట్టుగా సర్కారు వర్గాలు చెబుతున్నాయి. ప్రస్తుతం దేశంలో అమలులో ఉన్న పౌర విమానయానంలో విదేశీ పెట్టుబడుల నిబంధనల ప్రకారం కేవలం 49% వరకే విదేశీ సంస్థలు పెట్టుబడి పెట్టేందుకు అవకాశం ఉంది. అదే దేశీయ సంస్థలైతే పూర్తిగా 100 % వాటాను కొనుగోలు చేయొచ్చు. అయితే ఎయిరిండియా విక్రయపు నియమ నిబంధనలకు ఆర్థిక మంత్రి అరుణ్‌ జైట్లీ నేతృత్వంలోని కమిటీ త్వరలోనే తుది రూపం ఇస్తేగానీ.. వాస్తవ పరిస్థితి తెరపైకి వచ్చే అవకాశాలు కనిపిస్తున్నాయని విశ్లేషకులు చెబుతున్నారు.
మీ స్నేహితులకు రికమెండ్ చెయ్యండి